麥秋劭農隨侍郡侯杖屨獲遂澹岩一遊浪吟古句聊誌歲月
作者：趙與泳
朝代：宋

paragraphs: 玲瓏巖竅高倚空，霧靄山巔氣鬰葱。
征途倍喜憩美蔭，石室况乃來清風。
屈曲兩門最虛敞，不斤不斧誰施工。
眼高城郭喧囂外，詩在烟雲縹緲中。
我來情思良不惡，盡洗朱墨塵埃胸。
惜哉距城稍遼邈，歸鞭未著心沖沖。
天開地闢此岩峒，山谷品題名始穹。
安能廣作萬間屋，震凌風雨皆帡幪。